b'\n_START_ARTICLE_\nVilniaus universiteto dain\xc5\xb3 ir \xc5\xa1oki\xc5\xb3 ansamblis\n_START_SECTION_\nIstorija\n_START_PARAGRAPH_\n1940 m. prad\xc5\xbeioje Genovait\xc4\x97 Dum\xc4\x8di\xc5\xabt\xc4\x97-Breichmanien\xc4\x97 sub\xc5\xabr\xc4\x97 Vilniaus skautes merginas \xc4\xaf \xc5\xa1oki\xc5\xb3 kolektyv\xc4\x85. Sovietams okupavus Lietuv\xc4\x85 ir u\xc5\xbedraudus visas lietuvi\xc5\xa1kas organizacijas, Vilniaus universiteto rektorius Mykolas Bir\xc5\xbei\xc5\xa1ka pakviet\xc4\x97 kolektyv\xc4\x85 tapti universiteto dalimi \xe2\x80\x93 Vilniaus universiteto \xc5\xa1oki\xc5\xb3 grupe . V\xc4\x97liau prie \xc5\xa1ok\xc4\x97j\xc5\xb3 prisijung\xc4\x97 kapela, ilgainiui i\xc5\xa1augusi \xc4\xaf liaudies instrument\xc5\xb3 orkestr\xc4\x85, ir vokalin\xc4\x97 grup\xc4\x97, i\xc5\xa1augusi \xc4\xaf daugiabals\xc4\xaf chor\xc4\x85. Kolektyvui, kur\xc4\xaf sudar\xc4\x97 \xc5\xa1ok\xc4\x97j\xc5\xb3, muzikant\xc5\xb3 ir daininink\xc5\xb3 grup\xc4\x97s, ruo\xc5\xa1ian\xc4\x8dios bendras programas ir pasirodymus, buvo suteiktas ansamblio vardas. Vilniaus universiteto dain\xc5\xb3 ir \xc5\xa1oki\xc5\xb3 ansamblis tapo pirmuoju student\xc5\xb3 tautinio meno ansambliu Lietuvoje._NEWLINE_Ansamblio veikloje dalyvaujantys studentai turi profesionalius \xc5\xa1oki\xc5\xb3, orkestro ir choro vadovus, kuri\xc5\xb3 bendromis pastangomis kuriamos auk\xc5\xa1\xc4\x8diausio lygio koncertin\xc4\x97s programos.\n_START_SECTION_\nTradicijos\n_START_PARAGRAPH_\nSeniausias Lietuvos student\xc5\xb3 tautinio meno ansamblis pasi\xc5\xbeymi i\xc5\xa1 kartos \xc4\xaf kart\xc4\x85 perduodamais papro\xc4\x8diais ir tradiciniais renginiais. Student\xc5\xb3 organizuojamos \xc5\xa1vent\xc4\x97s skirtos \xc4\xafvairiems kasmetiniams ansamblio \xc4\xafvykiams pa\xc5\xbeym\xc4\x97ti. Ansamblis nuolat atsinaujina \xe2\x80\x93 vienus studentus kei\xc4\x8dia kiti, ta\xc4\x8diau tradicin\xc4\x97se \xc5\xa1vent\xc4\x97se visada laukiami ne tik esami ansamblie\xc4\x8diai ir vadovai, bet ir kolektyvo alumnai.\n_START_SECTION_\nTaryba\n_START_PARAGRAPH_\nAnsamblio taryb\xc4\x85 sudaro 10 student\xc5\xb3 atstov\xc5\xb3 bei visi vadovai. Taryba yra renkama kiekvien\xc4\x85 \xc5\xbeiem\xc4\x85 \xe2\x80\x93 visi ansamblie\xc4\x8diai gali kelti savo kandidat\xc5\xabr\xc4\x85 ir v\xc4\x97liau balsuoti slapto balsavimo metu. Naujai suformuota taryba i\xc5\xa1sirenka savo pirminink\xc4\x85 ir yra pristatoma tradicinio Kal\xc4\x97dinio renginio metu. Taryba yra atsakinga u\xc5\xbe visus ansamblio reikalus \xe2\x80\x93 organizuoja \xc4\xafvairius koncertus, keliones bei tradicinius renginius, administruoja socialini\xc5\xb3 tinkl\xc5\xb3 paskyras, veda ansamblio metra\xc5\xa1t\xc4\xaf, r\xc5\xabpinasi kostiumais, instrumentais ir rekvizitais. Kiekvien\xc4\x85 naujo m\xc4\x97nesio ketvirtadien\xc4\xaf taryba renkasi \xc4\xaf susirinkim\xc4\x85 bei aptaria svarbiausius ansamblio klausimus.\n_START_SECTION_\nKelion\xc4\x97s\n_START_PARAGRAPH_\nNuo pat gyvavimo prad\xc5\xbeios Vilniaus universiteto dain\xc5\xb3 ir \xc5\xa1oki\xc5\xb3 ansamblis dalyvauja \xc4\xafvairiuose tarptautiniuose festivaliuose ir konkursuose, buvo keturiuose \xc5\xbeemynuose ir aplank\xc4\x97 daugiau nei 30 \xc5\xa1ali\xc5\xb3, \xc4\xafskaitant Australij\xc4\x85, Mongolij\xc4\x85, Norvegij\xc4\x85, JAV, Vengrij\xc4\x85, Lenkij\xc4\x85, \xc4\x8cekij\xc4\x85, Pranc\xc5\xabzij\xc4\x85, Graikij\xc4\x85, Ispanija, Italij\xc4\x85 Portugalij\xc4\x85 ir kt.'